text: Svampene indtager torvet i Vejle
  30 september 2017 kl. 13.15
  På torvet i Vejle kunne man i dag lære lidt om at samle svampe.
  Efterår er svampetid, det ved de i Økolariet i Vejle. I dag indtog de Søndertorv i Vejle for at lære folk lidt om svampe.
  - Vi oplever generelt, at der er rigtig mange mennesker, der er lidt interesseret, men som ikke rigtig tør, siger naturvejleder Finn Lillethorup, Økolariet, til TV SYD.
  Økolariet stillede med en række svampeeksperter, som man kunne få råd og vejledning af, hvis man er interesseret i svampe.
  - Mange af dem, der kommer, de ved godt lidt om svampe, men de tør ikke samle. Vi får prikket lidt til dem og får dem et skridt videre, siger Finn Lillethorup.
  Udover svampeeksperterne var der også elever fra Syddansk Erhvervsskole på torvet i dag. De tilberedte forskellige retter med svampe, der er samlet i dagene om til arrangementet.
  
  